<classify> WAZIRI wa Afya, Maendeleo ya Jamii, Jinsia, Wazee na Watoto, Ummy Mwalimu amewataka maofi sa maendeleo ya jamii kukataa miradi inayoletwa na asasi za kiraia ambayo haina tija.Akizungumza wakati wa kufungua kongamano la wataalamu wa maendeleo ya jamii lililokwenda sambamba na kuzindua mwongozo na chama cha wataalamu hao, Ummy alisema wakati umefika wa asasi za kiraia kutekeleza miradi yenye manufaa kwa jamii.Haiwezekani mamilioni ya fedha yanakuja kwa ajili ya semina, miradi ya aina hii muikatae, wanaweza kufanya uamuzi wanaoufanya lakini angalau asilimia 20 ya fedha hizo zitumike kutekeleza kitu ambao kinaonekana na ni muhimu kwa jamii. Na hili nitakwenda kuziandikia NGOs zote, alisema Ummy.Pia, aliwaagiza wataalamu wa maendeleo wa jamii kuacha kutumia mitandao ya kijamii kama WhatsApp na Twiter, kutumiana vikatuni vya vichekesho badala yake watumie kwa kupeana elimu ya afya, kilimo na biashara ili kuleta maendeleo ya taifa.Alisema sasa hivi teknolojia inatumika vibaya kwa kuingia kwenye WhatsApp na maeneo mengine kwa kutumiana vikatuni visivyo na maana badala ya kujifunza kuhusu kilimo, ufugaji, elimu ya afya ambavyo vina manufaa kwa jamii.Naomba tumieni simu katika kurahisisha utendaji wenu kama mimi hivi sasa kazi nyingi nazifanya kupitia simu na sio kuchati vitu vya ajabu ajabu, alisema.Alisema kazi ya wataalamu wa maendeleo jamii ni kuchochea, kuhamasisha na kuielimisha wananchi kutumia tija mbalimbali kwa ajili ya kuleta maendeleo katika sekta mbalimbali. Aidha, aliwataka wataalamu hao kuwa na takwimu zao katika maeneo yao na si kusubiri taarifa zinazotolewa na Jeshi la Polisi hususani tamwimu za ndoa na mimba za utotoni na ukatili wa kijinsia kwa watoto.Alisema kwa sasa takwimu zinaonesha kuwa asilimia 37 ya watoto wamebakwa huku asilimia 27 ikiwa ni ndoa za utotoni wakati asilimia 10 ni ukeketaji ambavyo vyote vinapingwa na serikali. Hata hivyo, alisema kwa mujibu wa takwimu za Ofisi ya Taifa ya Takwimu NBS zinaonesha kuwa idadi ya vitendo vya ukatili mwaka huu imeongezeka hadi kufikia 1034 ili hali mwaka jana ilikuwa 14,419 wakati 2017 ilikuwa 13,457. Ummy alisema wataalamu wa maendeleo ya jamii wanatakiwa kuchangamka na kuacha kuwa wanyonge.Pia alimuagiza Mkurugenzi wa Idara ya Maendeleo ya Jamii, kuanza mchakato wa kuhuisha Sera ya Maendeleo ya Jamii ya mwaka 1996 ili iende na wakati. Alitumia fursa hiyo kuzindua mwongozo wa majukumu ya wataalamu wa maendeleo ya jamii katika sekretarieti za mikoa na mamlaka za Serikali za Mitaa ambazo litawasaidia katika utendaji kazi wao sambamba na uzinduzi wa Chama cha Wataalamu wa Maendeleo ya Jamii nchini CODEPATA. Naye Mkurugenzi wa Idara ya Maendeleo ya Jamii nchini, Patrick Golwike alisema mada 10 zitawasilishwa na kujadiliwa katika mkutano huo.  <topic>: KITAIFA 